Kállai Katalin

*Elejtett cédula Karácsony táján*

Csillag pislákol

Kel föl álmából

Távolba bámul

Nézi a tájat

Hólepte holdhoz

Átaraszolgat

Halk társra vágyik

Puha melegre

Vak zene ujjong

Didereg az este

Csillag bukdácsol

Fényévnyi messze

Végtelen távol

Hozza közelebbre

Nézi a házat

Földi varázslat

Szikrázó fények

Jégbefagyott vágyak

Duruzsló remények

Adta csodákat

Egy vonat zúg el

(versen átgázol)

Ágak közt robog

Nem fér a fától

Angyal rápottyan

Vígan süvít vele

Balerinacica kérdi

Merrefele?

Alvóbaba tér ki

Kisvonat útjából

Csillagocska zokog

Ott messzi távol

Műfenyő hullajtja

Tűleveleit

Vonaton vidám zaj

Angyalka sikít

Csillag megbotlik

Kozmosz elhallgat

A horizonton

Megváltó ballag

Gyermeki hang szól

Nézd hullócsillag!